|  |
| --- |
| **CO-TEACHING**  – undervisning med fokus på alle elevers deltagelse |

**Indledning**

En af skolens største udfordringer i dag er at etablere et inkluderende undervisningsmiljø, hvor alle elever har gode vilkår for at deltage, og hvor alle elever trives - både fagligt og socialt. Der er ingen enkle løsninger på denne udfordring, men co-teaching er et godt bud på, hvordan man kan etablere et godt undervisningsmiljø i klassen.

Co-teaching sikrer, at undervisningen bliver et kollegialt anliggende. Det styrker undervisningen, og det styrker lærernes arbejdsmiljø og -vilkår.

**Hvad er co-teaching?**

Co-teaching er en undervisningsform, der rammesætter lærernes samarbejde om undervisningen. I co-teaching indgår to eller flere lærere som ligeværdige parter i samarbejdet, men de kan have forskellige og fleksible roller i undervisningen.

**Forudsætninger for co-teaching**

* Ligeværdigt samarbejde mellem lærere.
* Tid til fælles forberedelse, gennemførelse og evaluering af undervisningen.
* Solidt kendskab til eleverne.
* Varighed og kontinuitet i det fælles forløb med klassen.
* Fokus på de nødvendige drøftelser af elevernes forskellige behov og de didaktiske og pædagogiske overvejelser i undervisningen.
* Hensigtsmæssig mødeform med tid til fælles refleksion og faglig dialog.
* Ledelsesmæssigt ansvar og prioritering, der sikrer ressourcer og struktur til den nødvendige kontinuitet i samarbejdsrelationerne.
* Faglig sparring fra relevante ressourcepersoner fra skolen samt PPR.
* Respekt for vigtigheden af at undgå aflysninger, f.eks. for at indgå i vikaropgaver.

**Hvorfor er co-teaching vigtigt?**Co-teaching er en anvendelig undervisningsform i alle klasser og kommer alle elever til gode. Når lærere samarbejder om at planlægge og udføre undervisning, styrkes muligheden for at tilrettelægge undervisning med alle elevers deltagelsesbetingelser for øje. Det betyder også, at elevernes mange forskelligheder bedre kan rummes og inkluderes i undervisningen.

Ligeledes betyder det nære samarbejde kollegaer imellem, at faglig sparring og udvikling er en naturlig del af hverdagen. Et nært samarbejde giver mulighed for at vende pædagogiske og didaktiske valg og planlægge længerevarende og måske tværgående forløb. Et sådant samarbejde skal man lære, og det er væsentligt, at der afsættes ressourcer både til igangsættelse og gennemførelse af co-teaching.

**Rammer for co-teaching**I folkeskoleloven er det præciseret, at for at undervise i folkeskolen skal man have en læreruddannelse. Dette skal sikre kvaliteten af undervisningen qua et solidt samspil mellem fag, didaktik og pædagogik. Det fremgår desuden, at lærerne skal have særlige kompetencer til at forestå specialundervisningen, når der er tale om elever med behov for specialpædagogisk støtte – uanset om støttebehovet er fagligt, socialt eller personligt. I co-teaching vil lærerne ofte have forskellig faglig forankring og viden, og det konstruktive samarbejde mellem to lærere bygger på anerkendelse af hinandens faglighed. I samarbejdet skabes fælles forventninger til f.eks. undervisning, elevdeltagelse, klassefællesskab og klasserumsledelse. Det betyder ikke, at begge lærere nødvendigvis skal have samme fokus, men at de fokus, der arbejdes med i undervisningen, har rod i en fælles lærerfaglig vurdering af klassen.

Vi lægger i den forbindelse vægt på, at co-teaching foregår over tid og bygger på relationer kollegaer imellem og solide relationer til eleverne. Co-teaching er således mere end kortvarig konsulentbistand fra en fagprofessionel til en anden.

Co-teaching er meningsfuld i forhold til elever med behov for specialpædagogisk støtte men træder ikke som sådan i stedet for specialpædagogisk viden.

|  |
| --- |
|  |

**Læs mere her:**

**Hansen, J., H., Andersen, B.B., Højholdt, A. & Morin, A. (2014). *Afdækning af forskning og viden i relation til ressourcepersoner og teamsamarbejde.* Undervisningsministeriet**

**Hansen, J. H. (2019). *Co-teaching. Aarhus Universitetsforlag.* Pædagogisk rækkevidde Bind 14**

**Sunesen, M.S.K (2021): *Co-teaching og mestring - Professionelt samarbejde om inklusion og læring i skolen.* Dansk psykologisk forlag**

|  |
| --- |
| Danmarks Lærerforening  Vandkunsten 12  1467 København K  Telefon: 33 69 63 00 |